Hael veroorsaak groot skade aan koring | Landbou
Pitte van At Jordaan se belowende koring-oes is deur die hael afgeslaan. Foto: At Jordaan
Hael en swaar reën het gister oor dele van sentraal Suid-Afrika voorgekom en nog storms word voorspel.
Hael en swaar reën het gister onder meer oor dele van Noordwes, Gauteng en die Vrystaat voorgekom en nog reën word voorspel.
Sowat 110 mm is binne 'n paar uur in die distrik Klerksdorp aangemeld, met oorstromings wat veral skade in die stad veroorsaak het. Mnr. Naudé Pienaar, adjunk-hoofbestuurder van Agri Noordwes, sê die hael wat gister oor Klerksdorp uitgesak het, het plek-plek tot 30 cm of dieper gelê. "Nog geen groot skade op plase in die omgewing is by ons aangemeld nie. Boere deel wel op WhatsApp-groepe hul dankbaarheid vir die goeie neerslae."
Mnr DJ van der Linde, voorsitter van die Vierfontein-boerevereniging, sê in dié omgewing en by Bothaville het goeie reën geval. By Nampopark en suid van Nampopark het swaar hael voorgekom met boere in dié omgewing wat skade aan vroeë mielies, sojabone en koring aangemeld het.
Meer as 1 000 ha koring
Een so boer is mnr. At Jordaan van die plaas Kransdrif. "Ek skat sowat 1 200 ha koring in die distrik Bothaville het skade gekry."
Jordaan sê sy koring het ongelooflike goeie potensiaal gehad. "Die koue, son en reën het alles net op die regte tye gekom. Ek het gehoop op 'n baie goeie oes."
Die skade op sowat 250 ha se koring op die plaas Kransdrif in die distrik Bothaville word op tussen 40% en 50% geskat. Foto: At Jordaan
Die koring sal volgende week vir skade getakseer word. Foto: At Jordaan
Hy skat die skade aan sowat 250 ha van sy koring op 40% tot 50%. "Die koring het begin droog word. Enigiets – soos hael – wat hard aan hom slaan, laat dan al die koringpitte uitval. Die landerye sal volgende week getakseer word sodat die skade bepaal kan word."
Jordaan het ook skade aan mielies wat hy reeds in September aangeplant het. "Ek verwag dat dié mielies se opbrengs geraak sal word. Die mielies wat ek onlangs geplant het, het nog net bo die grond uitgekom, en hulle sal kan herstel."
Van At Jordaan se vroë mielies wat deur die hael geslaan is
Enige skade aan dié mielies behoort minimaal te wees omdat hulle slegs 'n paar weke gelede geplant is. Foto: At Jordaan
Van die ander boere in die distrik sê die landerye is nog te nat om te kon inkom om die werklike skade te bepaal.
Erge storms en wind
Intussen het die Suid-Afrikaanse weerdiens verskeie waarskuiwngs uitgereik vir winderige en stormagtige toestande wat tot môre oor dele van die land kan voorkom.
Oor die kusgebiede van die Wes-Kaap, en spesifiek die Suid-Kaap, word gewaarsku dat oorstromings weens swaar reën kan voorkom, terwyl sterk wind tussen Tafelbaai en Oos-London verwag word.
Erge donderstorms wat tot skade aan infrastruktuur kan lei, word oor die oostelike dele van die Noord-Kaap, die westelike dele van Noordwes en die Vrystaat, asook die sentrale en oostelike binneland van die Wes-Kaap verwag. Stormsterk wind word oor die Noord-Kaap, die Wes-Kaap, die westelike dele van Noordwes, die Vrystaat en die Oos-Kaap voorspel.